“আসুন বায়োচার ব্যবহার করি, সমৃদ্ধ দেশ গড়ি” এই প্রতিপাদ্যকে সামনে রেখে দিনাজপুরের নবাবগঞ্জে সিসিডিবি’র আয়োজনে আখা চুলা ও বায়োচার ব্যবহারকারী কৃষকদের অংশ গ্রহনে সবুজ কৃষি সমাবেশ ও কৃষক মেলা অনুষ্ঠিত হয়েছে। গতকাল সোমবার উপজেলার দাউদপুর বাজারে এ সমাবেশ অনুষ্ঠিত হয়। দাউদপুর ইউনিয়ন পরিষদের চেয়ারম্যান মোঃ আব্দুল্লাহ হেল আজিম(সোহাগ) সমাবেশের সভাপতিত্ব করেন। উপজেলা কৃষি অফিসের উপ-সহকারী কৃষি কর্মকর্তা মোঃ ফাত্তাউজ্জামান, সিসিডপি’র মার্কেট ফেসিলিটেটর মোঃ মঞ্জুরুল ইসলাম, প্রজেক্ট অফিসার নিকোলাস বাড়ৈ, দাউদপুর হাট ইজারাদার মোঃ মোকছেদুল মোমেনিন লিটন, কিচেন কাউন্সিলর শেফালী মার্ডী, ষ্টিফান হেমরম, কৃষক মোঃ দেলোয়ার হোসেন, মোঃ জাহিদুল ইসলাম প্রমুখ বক্তব্য রাখেন। কৃষকমেলায় কৃষকেরা বায়োচার ব্যবহার করে উৎপাদিত বিভিন্ন ফসল উপস্থাপন করে। বায়োচার ব্যবহারকারী কৃষক মোঃ ফারুক মিয়া জানান- বায়োচার মাটির গুনাগুন বৃদ্ধি করে, বায়োচার জমিতে প্রয়োগের ফলে মাটির খাদ্য পুষ্টি জোগান দেয়। বায়োচার জমিতে একবার দিলে মাটি সংশোধন করার জন্য বার বার দিতে হয় না। তিনি ৪শতক জমিতে ফুলকপি চাষাবাদ করে অনেক লাভবান হয়েছেন বলে জানান।